钦定古今图书集成/理学汇编/经籍典/第001卷 > 后汉
## 钦定古今图书集成/理学汇编/经籍典/第001卷 > 后汉

光武帝中兴，立《五经》博士十有四家，置祭酒。

按《后汉书光武帝本纪》，不载。　按《徐防传》，“汉承乱秦，
经典废绝，本文略存，或无章句，收拾缺遗，建立明经，
博征儒术，开置太学。孔圣既远，微旨将绝，故立博士
十有四家。”

〈注〉《汉官仪》曰：“光武中兴，恢弘稽古，《易》有施孟、梁丘贺京房，《书》有欧阳和伯、夏侯胜建，《诗》有申公、辕固、韩婴，《春秋》有严彭祖、颜安乐，《礼》有戴德、戴圣，凡十四博士，太常差选有聪明威重一人为祭酒，总领纲纪也。”

按《张元传》：“元字君夏，河内河阳人也。少习《严氏春秋》，
兼通家法。建武初，举明经，补弘农文学。”　按《儒林传》：
“洼丹字子玉，南阳育阳人也。世传《孟氏易》，王莽时常
避世教授，专志不仕，徒众数百人，建武初为博士。”

### 光武帝建武元年都洛阳载经牒秘书二千馀两

按：《后汉书光武帝本纪》：“建武元年冬十月癸丑，车驾
入洛阳，遂定都焉。”

按《文献通考》：“初，光武迁都洛阳，其经牒秘书载之二
千馀两。自此以后，参倍于前。”

建武二年，范升以梁恭吕羌经学深明疏请让为博
士。

按《后汉书光武帝本纪》，不载。　按《范升传》，建武二年，
光武征诣怀宫，拜议郎，迁博士。上疏让曰：“臣与博士
梁恭、山阳太守吕羌俱修《梁丘易》。二臣年并耆艾，经
学深明，而臣不以时退，与恭并立。深知羌学，又不能
达，惭负二老，无颜于世。诵而不行，知而不言，不可开
口以为人师，愿推博士以避恭、羌。”帝不许，然由是重
之。

建武四年正月，朝公卿大夫博士于云台，议立《费氏
易》《左氏春秋》博士。

按《后汉书光武帝本纪》，不载。　按《范升传》，时尚书令
韩歆上疏，欲为费氏易、《左氏春秋》立博士，诏下其议。
四年正月，朝公卿大夫博士见于云台。帝曰：“范博士
可前平说。”升起对曰：“《左氏》不祖孔子，而出于丘明，师
徒相传，又无其人，且非先帝所存，无因得立。”遂与韩
歆及大中大夫许淑等互相辨难，日中乃罢。升退而
奏曰：“臣闻主不稽古，无以承天；臣不述旧，无以奉君。
陛下愍学微缺，劳心经艺，情好博闻，故异端竞进。近
有司请置京氏《易》博士，群下执事，莫能据正。京氏既
立，费氏怨望。《左氏春秋》复以此类，亦希置立。京、费已
行，次复高氏。《春秋》之家，又有驺、夹。如令《左氏》、费氏得
置博士，高氏、驺、夹，五经奇异，并复求立”，各有所执，乖
戾分争，从之则失道，不从则失人，将恐陛下必有厌
倦之听。孔子曰：“博学约之，弗叛矣夫夫学而不约，必

“绝学无忧，绝末学也。”今费、左二学，无有本师，而多反
异，先帝前世有疑于此，故京氏虽立，辄复见废。疑道
不可由，疑事不可行。《诗》《书》之作，其来已久。孔子尚周
流游观，至于知命；自卫反鲁，乃正《雅》《颂》。今陛下草创
天下，纪纲未定，虽设学官，无有子弟，《诗》《书》不讲，《礼》《乐》
不修，奏立左费，非政急务。孔子曰：“攻乎异端，斯害也
已。”《传》曰：“闻疑传疑，闻信传信，而尧、舜之道存。”愿陛下
疑先帝之所疑，信先帝之所信，以示反本，明不专己。
天下之事所以异者，以不一本也。《易》曰：“天下之动，贞
夫一也。”又曰：“正其本，万事理。”五经之本，自孔子始。谨
奏左氏之失，凡十四事。时难者以太史公多引《左氏》，
升又上太史公违戾五经，谬，孔子言及《左氏春秋》不
可录三十一事，诏以下博士。

建武十九年，以桓荣、何汤入授皇太子经。驾幸太学，
会诸博士辨明经义。

按《后汉书光武帝本纪》，不载。　按《明帝本纪》，建武十
九年，立为皇太子，师事博士桓荣，学通《尚书》。　按《桓
荣传》，建武十九年，年六十馀，始辟大司徒府。时显宗
始立为皇太子，选求明经，乃擢荣弟子豫章何汤为
武贲中郎将，以尚书授太子。世祖从容问汤“本师为
谁，汤对曰：‘事沛国桓荣’。帝即诏荣令说尚书，甚善之，
拜为”议郎，赐钱十万，入使授太子。每朝会，辄令荣于
公卿前敷奏经书。帝称善曰：“得生几晚？”拜荣为博士。
车驾幸太学，会博士论难于前，荣被儒衣，温恭有蕴
藉，辨明经义，每以礼让相厌，不以辞长胜人，儒者莫
及。特加赏赐。又招诸生雅吹击磬，尽日迺罢。后荣入
会庭中，诏赐奇果，受者皆怀之，荣独举手捧之以拜，
帝笑指之曰：“此真儒生也。”以是愈加敬厚。　按《儒林
戴凭传》：“凭字次仲，汝南平舆人也。习京氏《易》。年十六，
郡举明经，征试博士，拜郎中。时诏公卿大会，群臣皆
就席，凭独立。光武问其意，凭对曰：‘博士说经皆不如
臣，而坐居臣上，是以不得就席’。”帝即召上殿，令与诸
儒难说，凭多所解释，帝善之。

### 明帝永平二年冬十月幸辟雍帝正坐自讲诸儒执经问难于前

按《后汉书明帝本纪》，永平二年冬十月壬子，幸辟雍，
初行养老礼。诏曰：“光武皇帝建三朝之礼，而未及临
飨。眇眇小子，属当圣业，间暮春吉辰，初行大射。今月
元日，复践辟雍，尊事三老，兄事五更，安车软轮，供绥
执授。侯王设医，公卿馔珍，朕亲袒割，执爵而酳，祝哽
在前，祝噎在后。升歌《鹿鸣》，下管《新宫》，八佾具修，万舞
于庭。朕固薄德，何以克当？《易》陈负乘，《诗》刺彼己，永念
惭疚，无忘厥心。三老李躬，年耆学明。五更桓荣，授朕
《尚书》《诗》曰：‘无德不报，无言不酬’。其赐荣爵关内侯，食
邑五千户。三老、五更皆以二千石禄养终厥身。”　按
《桓荣传》，永平二年，三雍初成，拜荣为五更。每大射养
老礼毕，帝常引荣及弟子升堂执经，自为下说。迺封
荣为关内侯，食邑五千户。　按《儒林传序》：“明帝即位，
始冠通天，衣日月，备法物之驾，盛清道之仪，坐明堂
而朝群后，登灵台以望云物，袒割辟雍之上，尊养三
老五更。飨射礼毕，帝正坐自讲，诸儒执经问难于前，
冠带缙绅之人，圜桥门而观听者，盖亿万计。”

永平九年，为四姓小侯置《五经》师，以张酺入授皇太
子。

按《后汉书明帝本纪》，“永平九年四月，诏为四姓小侯
开立学校，置五经师。”　按《张酺传》，“永平九年，显宗为
四姓小侯开学于南宫，置五经师。酺以《尚书》教授，数
讲于御前，以论难当意，除为郎，赐车马衣裳，遂令入
授太子。酺为人质直守经义，每侍讲间隙，数有匡正
之辞。”

按袁宏《汉纪》：“永平中，崇尚儒学，自皇太子、诸王侯及
功臣子弟，莫不授经。又为外戚樊氏、郭氏、阴氏、马氏
诸子弟立学，号四姓小侯，置五经师，以非列侯，故曰
小侯。”

永平十五年三月命皇太子诸王说经帝自置《五经》
章句令桓郁较定于宣明殿。

按《后汉书明帝本纪》，“永平十五年三月，幸孔子宅，祠
仲尼及七十二弟子，亲御讲堂，命皇太子诸王说经。”
按《桓荣传》，“荣子郁传父业，以《尚书》教授，门徒常数百
人。帝以郁先师子，甚见亲厚，常居中论经书，问以政
事。帝自制《五家要说章句》，令郁校定于宣明殿。永平
十五年，入授皇太子经。”

〈注〉《东观记》曰：上谓郁曰：“卿经及先师，致复文雅。”其冬，帝亲于辟雍，自讲所制《五行章句》已，复令郁说一篇。帝谓郁曰：“我为孔子，卿为子夏，起予者，商也。”又问郁曰：“子几人能传学”，郁曰：“臣子皆未能传学，孤兄子一人学方起。”帝曰：“努力教之”，有起者即白之。

永平　　年以班固为郎典校秘书。

按《后汉书明帝本纪》不载。　按《班固叙传》：“固弱冠而孤，永平中为郎，典校秘书。”

### 章帝建初元年诏令贾逵撰欧阳大小夏侯尚书古文异同及齐鲁韩诗与毛氏同异并作周官解故

按《后汉书章帝本纪》，不载。　按《贾逵传》，“肃宗立，降意
儒术，特好《古文尚书》。”《左氏传》，“建初元年，诏逵入讲北
宫白虎观、南宫云台。逵数为帝言《古文尚书》与经传
《尔雅》诂训相应。诏令撰欧阳、大小夏侯《尚书》古文同
异。逵集为三卷，帝善之，复令撰《齐》《鲁》《韩诗》，与《毛氏》异
同，并作《周官解故》。”

建初四年冬十一月，诏诸儒会白虎观，讲议《五经》同
异。

按《后汉书章帝本纪》，“建初四年冬十一月壬戌，诏曰，
盖三代导人，教学为本。汉承暴秦，褒显儒术，建立五
经，为置博士。其后学者精进，虽曰承师，亦别名家。孝
宣皇帝以为去圣久远，学不厌博，故遂立大小夏侯
尚书，后又立《京氏易》。至建武中，复置《颜氏》《严氏春秋》
《大小戴礼》博士。此皆所以扶进微学，尊广道艺也。中”
元元年诏书，《五经》章句烦多，议欲减省。至永平元年，
长水校尉儵奏言：“先帝大业，当以时施行，欲使诸儒
共正经义，颇令学者得以自助。孔子曰：‘学之不讲，是
吾忧也’。又曰：‘博学而笃志，切问而近思，仁在其中矣。
於戏，其勉之哉’！”于是下太常、将大夫、博士、议郎、郎官
及诸生、诸儒会白虎观，讲议《五经》同异，使五官中郎
将魏应承制问，侍中淳于恭奏，帝亲称制临决，如孝
宣甘露石渠故事，作《白虎议奏》。　按《杨终传》，终为议
郎，上言：“宣帝博征群儒，论定《五经》于石渠阁。方今天
下少事，学者得成其业，而章句之徒破坏大体。宜如
石渠故事，永为后世则。”于是诏诸儒于白虎观，论考
同异焉。会终坐事系狱，“博士赵博，校书郎班固、贾逵
等以终深晓《春秋》，学多异闻，表请之。终又上书自讼，
即日贳出，乃得与于白虎观焉。”　按《班固传》：“天子会
诸儒讲论五经，作《白虎通德论》，令固撰集其事。”　按
《丁鸿传》，“建初四年，徙封鲁阳乡侯。肃宗诏鸿与广平
王羡及诸儒楼望成、封桓郁、贾逵等论定《五经》同异
于北宫白虎”观，使五官中郎将魏应主承制问难，侍
中淳于恭奏上，帝亲称制临决。鸿以才高，论难最明，
诸儒称之，帝数嗟美焉。时人叹曰：“殿中无双丁孝公。”
数受赏赐，擢徙校书。

〈注〉广平王羡，明帝子也。《东观记》曰：与太常楼望、少府成封、屯骑校尉桓郁、卫士令贾逵等集议也。白虎门，名于门立观，因以名之焉。　又曰：“上叹嗟其才，号之曰‘殿中无双’。”丁孝公赐钱二十万。《续汉书》亦同，而此书独作，时人叹也。

按《鲁恭传》：“肃宗集诸儒于白虎观，恭特以经明，召与
其议。”　按《儒林魏应传》：“会京师诸儒于白虎观，讲论
《五经》同异，使应专掌难问。侍中淳于恭奏之，帝亲临
称制，如石渠故事。”　按《儒林李育传》：“育字元春，建初
元年，拜博士。四年，诏与诸儒论五经于白虎观，育以
《公羊》义难贾逵，往返皆有理证，最为通儒。”　按《儒林
传序》：“建初中，大会诸儒于白虎观，考详同异，连月乃
罢。肃宗亲临称制，如石渠故事，顾命史臣，著为《通义》。”

〈注〉即《白虎通》义是。

建初七年三月，赐东平宪王苍“《秘书列仙图》、道术秘
方。”

按《后汉书章帝本纪》，不载　按《东平宪王苍传》：建初
六年冬，上疏求朝。明年正月，帝许之。三月，大鸿胪奏
遣诸王归国。帝特留苍，赐秘书、列仙图、道术秘方。
建初八年冬十二月，诏令群儒选高才生受经学
按《后汉书章帝本纪》，建初八年冬十二月诏曰：“五经
剖判，去圣弥远。章句遗辞，乖疑难正。恐先师微言，将
遂废绝。非所以重稽古、求道真也。其令群儒选高才
生受学《左氏》《穀梁春秋》《古文尚书》《毛诗》，以扶微学，广
异义焉。”　按《贾逵传》，“建初八年，迺诏诸儒各选高才
生受《左氏》《穀梁春秋》《古文尚书》《毛诗》，于是四经遂行
于世。皆拜逵所选弟子及门生为千乘王国郎，朝夕
受业黄门署，学者皆欣欣羡慕焉。”

建初　年，以傅毅为兰台令史，与班固等共典校书，
班固编之，以为《艺文志》。

按《后汉书章帝本纪》不载。　按《傅毅传》，“建初中，肃宗
博召文学之士，以毅为兰台令史，拜郎中，与班固、贾
逵共典校书。”

按《隋书经籍志序》：“光武中兴，笃好文学，明章继轨，尤
重经术。四方鸿生钜儒，负帙自远至者，不可胜算。石
室兰台，弥以充积。又于东观及仁寿阁集新书校书
郎班固、傅毅等典掌焉。并依《七略》而为书部，固又编
之，以为《汉书艺文志》。”

### 元和元年诏黄香诣东观读所未尝见书

按《后汉书章帝本纪》不载。　按《黄香传》，“元和元年，肃
宗诏香诣东观读所未尝见书。”

元和二年三月，祠孔子于阙里，诏孔僖从还京师。校
书东观按《后汉书章帝本纪》，不载。　按《孔僖传》：“元和二年春，
帝东巡狩，还过鲁，幸阙里，以大牢祠孔子及七十二
弟子，作六代之乐，大会孔氏男子二十以上者六十
三人，命儒者讲论。僖因自陈谢，帝曰：‘今日之会，宁于
卿宗有光荣乎’？对曰：‘臣闻明王圣主，莫不尊师贵道。
今陛下亲屈万乘，辱临敝里，此迺崇礼先师，增辉圣
德，至于光荣，非所敢承’。”帝大笑曰：“非圣者，子孙焉有
斯言乎！”遂拜僖郎中，诏僖从还京师，校书东观。

### 和帝永元十一年召诸儒鲁丕等说经特赐冠帻履袜衣一袭按后汉书和帝本纪不载 按鲁恭传弟丕兼通五

经，永元十一年复征，再迁中散大夫。时侍中贾逵荐
丕道艺深明，宜见任用。和帝因朝会，召见诸儒，丕与
侍中贾逵、尚书令黄香等相难数事，帝善丕说，罢朝，
特赐冠帻履袜衣一袭。丕因上疏曰：“臣闻说经者，传
先师之言，非从己出，不得相让。相让则道不明，若规
矩权衡之不可枉也。”

永元十三年春正月帝幸东观览书林博选术艺之
士以充其官。

按《后汉书和帝本纪》云云。　按《儒林传序》：“孝和亦数
幸东观，览阅书林。及邓后称制，学者颇懈。时樊准、徐
防并陈敦学之宜，又言儒职多非其人。于是制诏公
卿妙简其选，三署郎能通经术者，皆得察举。”

永元十四年，司空徐防以《五经》久远，圣意难明，宜为
章句，以悟后学，上疏诏从之。

按《后汉书和帝本纪》，不载。　按《徐防传》，“永元十四年，
拜司空。防以五经久远，圣意难明，宜为章句，以悟后
学，上疏曰：‘臣闻《诗》《书》礼乐，定自孔子；发明章句，始于
子夏。其后诸家分析，各有异说。汉承乱秦，经典废绝，
本文略存，或无章句。收拾缺遗，建立明经，博征儒术，
开置太学。孔圣既远，微旨将绝，故立博士十有四家，
设’”甲乙之科，以劝勉学者，所以示人好恶，改敝就善
者也。伏见太学试博士弟子，皆以意说不修家法，私
相容隐，开生奸路。每有策试，辄兴争讼，议论纷错，互
相是非。孔子称“述而不作”，又曰“吾犹及史之阙文。”疾
史有所不知而不肯阙也。今不依章句，妄生穿凿，以
遵师为非义，意说为得理，轻侮道术，寖“以成俗，诚非
诏书寔选本意。改薄从忠，三代常道，专精务本，儒学
所先。臣以为博士及甲乙策试，宜从其家章句，开五
十难以试之。解释多者为上第，引文明者为高说。若
不依先师，义有相伐，皆正以为非。五经各取上第六
人，《论语》不宜射策，虽所失或久，差可矫革。”诏书下公
卿，皆从防言。

### 安帝永初四年春诏谒者刘珍及马融李尢等校定东观秘书

按《后汉书安帝本纪》：“永初四年春二月乙亥，诏谒者
刘珍及五经博士，校定东观五经诸子传记，百家艺
术。整齐”脱误。是正文字。　按《刘珍传》：“永初中为谒者
仆射。邓太后诏使与校书刘𫘦𬳿马融及五经博士
校定东观五经诸子传记，百家艺术。整齐”脱误。是正
文字。　按《马融传》：“永初四年，拜为校书郎中，诣东观，
典校”秘书。　按《文苑传》：“李尢，字伯仁，少以文章显。和
帝时，侍中贾逵荐尢有相如、扬雄之风，召诣东观，受
诏作赋，拜兰台令史。安帝时为谏议大夫，与谒者仆
射刘珍等俱撰《汉记》。尢同郡李胜，亦有文才，为东观
郎。”　按《百官志》，新汲令王隆作《小学汉官篇》注。案胡
广注隆此篇曰：“前安帝时，越骑校尉刘千秋校《书东
观》。”

### 元初六年邓太后诏征和帝弟济北河间王子及邓氏子孙为开邸第教学经书

按《后汉书。安帝本纪》，不载。　按《邓皇后本纪》，元初六
年，太后诏征和帝弟济北河间王子男女年五岁以
上四十馀人，邓氏近亲子孙三十馀人，并为开邸第，
教学经书，躬自监试，幼者使置师保，朝夕入宫，抚循
诏导，恩爱甚渥。乃诏从兄河南尹豹、越骑校尉康等
曰：“吾所以引纳群子，置之学官者，实以方今承百王
之”敝，时俗浅薄，巧伪滋生，五经衰缺，不有化导，将遂
陵迟，故欲褒崇圣道，以匡失俗。《传》不云乎：“饱食终日，
无所用心。难矣哉！”今末世贵戚食禄之家，温衣美饭，
乘坚驱良，而面墙术学，不识臧否，斯固祸败所从来
也。

### 延光二年春正月诏选三署郎及吏人能通经者各一人

按：《后汉书安帝本纪》，“延光二年春正月，诏选三署郎
及吏人能通古文《尚书》《毛诗》《穀梁春秋》各一人。”

### 顺帝永建四年左雄上言宜崇经术帝从之又奏海内名儒为博士者加其俸禄及谢廉赵建年始十二各能通经拜童子郎

按《后汉书顺帝本纪》，不载。　按《左雄传》，永建四年，雄
上言“宜崇经术，缮修太学。”帝从之。雄又奏征海内名
儒为博士，公卿子弟为诸生，有志操者加其俸禄。及汝南谢廉、河南赵建，年始十二，各能通经，雄并奏拜
童子郎。于是负书来学，云集京师。

### 阳嘉元年七月以太学新成试明经下第者补弟子按后汉书顺帝本纪阳嘉元年七月丙辰以太学新成试明经下第者补弟子增甲乙科员各十人除郡

国耆儒九十人补郎舍人：　按《儒林传》序：“顺帝感翟
酺之言，迺更修黉宇，凡所造构二百四十房，千八百
五十室。试明经下第，补弟子，增甲乙之科，员各十人。
除郡国耆儒，皆补郎舍人。”

### 永和元年诏伏无忌与议郎黄景校定五经诸子百家艺术

按《后汉书顺帝本纪》，不载。　按《伏湛传》，“无忌亦传家
学，顺帝时，为侍中屯骑校尉。永和元年，诏无忌与议
郎黄景校中书五经诸子百家艺术。”

顺帝　　　年以张衡为侍中典校秘书。

按《后汉书顺帝本纪》，不载。　按《百官志》，王隆作《小学
汉官仪篇》注：“顺帝时，平子为侍中，典校秘书，方作《周
官解说》，乃欲以此次述汉事，会复迁河间相，遂莫能
立也。”

顺帝　　　年拜蔡元议郎讲论《五经》异同。

按《后汉书顺帝本纪》，不载。　按《儒林蔡元传》：“元字叔
陵，汝南南顿人。学通《五经》，门徒常千人。其著录者万
六千人。征辟并不就。顺帝时，诏征拜议郎，讲论《五经》
异同，甚合帝意。迁侍中，出为弘农太守。”

### 质帝本初元年夏四月令郡国举明经先能通经者各令随家法

按《后汉书质帝本纪》：“本初元年夏四月庚辰，令郡国
举明经年五十以上，七十以下诣太学。自大将军至
六百石，皆遣子受业。岁满课试，以高第五人补郎中，
次五人补太子舍人。又千石、六百石、四府掾属、三署
郎、四姓小侯先能通经者，各令随家法。”

### 桓帝建和元年以赵典博学经书征拜议郎侍讲禁内

按《后汉书。桓帝本纪》不载。　按《赵典传》：“典少笃行隐
约，博学经书，弟子自远方至。建和初，四府表荐，征拜
议郎，侍讲禁内。”

### 延熹二年初置秘书监官

按：《后汉书桓帝本纪》云云。

### 灵帝熹平四年春三月诏诸儒正五经文字刻石立于太学门外

按《后汉书灵帝本纪》云云，　按《蔡邕传》，“邕拜郎中，校
书东观，迁议郎。邕以经籍去圣久远，文学多谬，俗儒
穿凿，疑误后学，熹平四年，乃与五官中郎将堂谿典、
光禄大夫杨赐，谏议大夫马日䃅，议郎张驯、韩说，太
史令单飏等，奏求正定六经文字。帝许之。邕乃自书
册于碑，使工镌刻，立于太学门外，于是后儒晚学咸
取”正焉。及碑始立，其观视及摹写者，车乘日千馀两，
填塞街陌。

〈注〉《洛阳记》曰：“太学在洛城南开阳门外，讲堂长十丈，堂前石经四部，本碑凡四十六枚。西行《尚书》《周易》《公羊传》十六碑存，十二碑毁；南行《礼记》十五碑悉崩坏；东行《论语》三碑，一碑毁《礼记》。碑上有谏议大夫马日䃅、议郎蔡邕名。”

按《儒林传序》：“熹平四年，灵帝迺诏诸儒正定《五经》，刊
于石碑，为古文、篆隶三体书法，以相参校，树之学门，
使天下咸取则焉。”

〈注〉古文谓孔子壁中书。篆书，秦始皇使程邈所作也。隶书亦程邈所献也。主于徒隶，从简易也。谢承书曰：“碑立太学门外，瓦屋覆之，四面栏障，开门于南，河南郡设吏卒视之。”杨龙骧《洛阳记》载朱超石与兄书云：“石经文都似碑，高一丈许，广四尺，骈罗相接。”

熹平五年，令太尉刘宽讲经。

按《后汉书灵帝本纪》，不载。　按《刘宽传》，熹平五年，代
许训为太尉。灵帝颇好学艺，每宴见宽，常令讲经。宽
常于坐被酒睡伏。帝问：“太尉醉邪？”宽仰对曰：“臣不敢
醉，但任重责大，忧心如醉。”帝重其言。

### 光和三年六月诏公卿举能通经各一人悉除议郎按后汉书灵帝本纪光和三年六月诏公卿举能通尚书毛氏诗左氏穀梁春秋各一人悉除议郎

### 献帝初平元年迁都长安图书七十馀载

按《后汉书献帝本纪》，“初平元年二月丁亥，迁都长安。”
按《隋书经籍志序》，“献帝西迁，图书缣帛，军人皆取为
帷囊。所收而西，犹七十馀载。”

按《文献通考》：“董卓移都之际，吏民扰乱，自辟雍、东观、
兰台、石室、宣明、鸿都诸藏典策文章，竞共剖散。其缣
帛图书，大则连为帷盖，小乃制为縢囊。及王允所收
而西者，裁七十馀乘，道路艰远，复弃其半矣。后长安
之乱，一时焚荡，莫不泯尽焉。